DELTA ปักธงกำไรปีนี้โต 10% รับยอดสั่งซื้อพุ่ง มุ่งเดินหน้าขยายตลาดสหรัฐฯเต็มสูบ
DELTA ปักธงกำไรปีนี้โต 10% รับยอดสั่งซื้อพุ่ง มุ่งเดินหน้าขยายตลาดสหรัฐฯเต็มสูบ
7 ส.ค. 2561

นายอนุสรณ์ มุทราอิศ กรรมการบริหาร บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA เปิดเผยว่า บริษัทยังคงเป้าหมายรายได้และกำไรสุทธิปีนี้เติบโต 10% จากปีก่อนที่มีรายได้รวม 5 หมื่นล้านบาท และกำไรสุทธิ 4.93 พันล้านบาท โดยเชื่อว่าไตรมาส 3/61 ผลการดำเนินงานจะออกมาดีกว่าไตรมาส 2/61 จากต้นทุนที่ลดลงหลังเงินบาทมีแนวโน้มอ่อนค่าจากการที่รัฐบาลจะพยายามดูแลให้เงินบาทเคลื่อนไหวในช่วง 33-34 บาท/ดอลลาร์ ประกอบกับยอดขายมีแนวโน้มเพิ่มขึ้นจากออร์เดอร์ที่มาจากสหรัฐฯและยุโรป อีกทั้งมีรายการพิเศษที่รอรับรู้ในไตรมาสที่ 3/61 อีกไม่เกิน 50 ล้านบาท
ทั้งนี้ บริษัทมีแผนจะขยายตลาดสหรัฐฯเพิ่มขึ้น จากปัจจุบันมีสัดส่วนการส่งออกไปสหรัฐฯราว 20% เนื่องจากมองว่าความขัดแย้งทางการค้าระหว่างสหรัฐฯและจีนจะทำให้ผลิตภัณฑ์จากจีนจะถูกขนย้าย (relocated) และย้ายฐานการผลิตมาในไทยมากขึ้น ขณะที่ยังต้องจับตาดูการขึ้นภาษีนำเข้าสินค้าจากจีนของสหรัฐฯจะส่งผลให้สินค้าจากจีนมีมูลค่าสูงขึ้น ทำให้ผู้ประกอบการในสหรัฐฯมองหาผู้ผลิต (supplier) ที่มีราคาต่ำกว่า
อย่างไรก็ดี สถานการณ์ความขัดแย้งทางการค้าดังกล่าวยังเป็นแค่การขู่กันเท่านั้น หากเกิดขึ้นจริงบริษัทก็พร้อมปรับตัวไปตามสถานการณ์ ซึ่งคาดว่าจะใช้เวลาไม่นาน โดยเริ่มมีสัญญาณการเปลี่ยนฐาน supplier แล้ว
โดยบริษัทตั้งงบลงทุนปีนี้ไม่เกิน 1 พันล้านบาท สำหรับการปรับปรุงการผลิตและขยายกำลังการผลิต ซึ่งปัจจุบันบริษัทมีอัตราการใช้กำลังการผลิตที่ระดับ 80% และสามารถเพิ่มขึ้นไปเป็นกว่า 100% ได้ นอกจากนี้บริษัทยังมองโอกาสในการเพิ่มจำนวนเวลาทำงานของพนักงานในวันเสาร์-อาทิตย์ และการทำล่วงเวลา (OT) แต่ต้องไม่เกินมาตรฐานที่ยุโรปกำหนดเพื่อการส่งออกคือ 40 ชั่วโมงต่อสัปดาห์
ขณะเดียวกันบริษัทมีแผนการขยายฐานการผลิตในอินเดียเพื่อการส่งออกจากเดิมที่สายการผลิตส่วนใหญ่ยังอยู่ในไทย ซึ่งปัจจุบันในอินเดียมีการผลิตเพื่อขายในประเทศเพียงอย่างเดียวและยังมีกำลังการผลิตไม่เพียงพอต่อการส่งออก โดยรัฐบาลมีการส่งมอบที่ดินแล้วกว่า 50% และจะเริ่มก่อสร้างโรงงานในอินเดียต่อไป
นายอนุสรณ์ กล่าวอีกว่า สำหรับแผนการลงทุนเพื่อเข้าซื้อกิจการ (M&amp;A) จำเป็นต้องหยุดและเลื่อนออกไปก่อน เนื่องจากยังต้องรอดูความชัดเจนของ Delta Electronics International (Singapore) Pte. Ltd. (DEISG) ที่จะยื่นเสนอซื้อหุ้นทั้งหมดของบริษัทผ่านการทำคำเสนอซื้อหุ้นสามัญทั้งหมดของบริษัทโดยสมัครใจแบบมีเงื่อนไข ซึ่งคาดว่ากระบวนการทั้งหมดจะมีความชัดเจนในไตรมาสที่ 1/62 โดย DEISG ยืนยันจะไม่นำหุ้น DELTA ออกจากตลาดหลักทรัพย์ฯ หลังการทำคำเสนอซื้อดังกล่าว